BIZ มั่นใจรายได้ปีนี้โตเกิน 10% พร้อมโชว์ backlog กว่า 1.5 พันลบ. รับรู้ฯถึงปี 63
BIZ มั่นใจรายได้ปีนี้โตเกิน 10% ตามเป้า พร้อมโชว์ backlog กว่า 1.5 พันลบ. รับรู้ฯถึงปี 63
BIZ มั่นใจรายได้ปีนี้โตเกิน 10% ตามเป้า พร้อมโชว์ backlog กว่า 1.5 พันลบ. รับรู้ฯถึงปี 63
27 พ.ย. 2562

นายสมพงษ์ ชื่นกิติญานนท์ ประธานเจ้าหน้าที่บริหาร บริษัท บิสซิเนสอะไลเม้นท์ จำกัด (มหาชน) หรือ BIZ เปิดเผยว่า ภาพรวมการดำเนินธุรกิจในช่วงไตรมาส 4/62 ยังมีทิศทางที่ดีต่อเนื่อง ซึ่งทำให้มั่นใจว่าผลงานปีนี้จะเติบโตได้ตามเป้าหมายที่วางไว้  เนื่องจากปัจจุบันมีงานในมือรอรับรู้รายได้ (backlog) ไว้แล้วกว่า 1,550 ล้านบาท โดยจะรับรู้ได้ยาวไปถึง ปี 2563
“สถานการณ์ของธุรกิจในช่วงโค้งสุดท้ายปีนี้ ยังมีทิศทางที่ดี ซึ่งน่าจะทำให้รายได้ปีนี้เติบโตได้ตามที่ตั้งเป้าหมายไว้ โดยเติบโตไม่ต่ำกว่า 10% จากปีก่อน ที่มีรายได้รวมเท่ากับ 664.69 ล้านบาท เนื่องจาก มีมูลค่างานในมือหลายโครงการที่ยังรอรับรู้รายได้จากการส่งมอบงานในปีนี้ และมีต่อเนื่องไปถึงปีหน้าอีกด้วย”นายสมพงษ์ กล่าว
โดยโรงพยาบาลแคนเซอร์อลิอันซ์ ศรีราชา จังหวัดชลบุรี มูลค่า 500 ล้านบาท ได้เริ่มเปิดให้บริการแล้ว เมื่อวันที่ 1 ตุลาคมที่ผ่านมา ซึ่งผลการตอบรับเป็นไปด้วยดี ปัจจุบันมีผู้ป่วยเข้ามาใช้บริการอย่างต่อเนื่อง และสิ่งที่โรงพยาบาลจะเร่งดำเนินการ คือการพัฒนา และยกระดับมาตรฐานเพิ่มขึ้น รวมทั้งจะประสานความร่วมมือกับพันธมิตรกับโรงพยาบาลทุกแห่ง โดยไม่ได้เน้นการแข่งขัน
ขณะเดียวกันมีความมุ่งมั่นในการนำความก้าวหน้าของเทคโนโลยี เพื่อพัฒนาระบบบริการสาธารณสุขในภูมิภาค ให้มีความทัดเทียมกับมหาวิทยาลัยการแพทย์ รวมถึงเป้าหมายที่โรงพยาบาล จะเดินไปข้างหน้าบนความสมดุลของความยั่งยืนสู่วิสัยทัศน์ของโรงพยาบาลในการเป็นโรงพยาบาลเฉพาะทางโรคมะเร็ง คุณภาพมาตรฐาน สมคุณค่าเข้าถึงได้ทุกระดับ
ทั้งนี้ โรงพยาบาลแคนเซอร์อลิอันซ์ ศรีราชา ได้แบ่งการรักษาออกเป็น 2 ประเภท ได้แก่ การรักษาด้วยการฉายรังสี และการรักษาด้วยเคมีบำบัด เน้นการควบคุมคุณภาพการรักษาให้ได้มาตรฐาน โดยมีทีมแพทย์ผู้เชี่ยวชาญด้านมะเร็งโดยเฉพาะ ทำให้มีประสิทธิภาพ และความปลอดภัยตามมาตรฐานสากล ขนาดให้บริการรองรับผู้ป่วยพักค้างคืน จำนวน 30 เตียง และเครื่องฉายรังสีเริ่มต้นที่ 1 เครื่อง
อนึ่ง ภาพรวมผลการดำเนินงานในงวด 9 เดือนของปี 2562 มีกำไรสุทธิ 70.5 ล้านบาท เพิ่มขึ้น 18.2% จากงวดเดียวกันปีก่อนที่มีกำไรสุทธิ 59.65 ล้านบาท ส่วนรายได้รวมอยู่ที่ 539.58 ล้านบาท เพิ่มขึ้น 20.2% จากงวดเดียวกันกับปีก่อนมีรายได้รวม 448.74 ล้านบาท ขณะที่ไตรมาส 3/62 บริษัทฯ มีกำไรสุทธิอยู่ที่ 39.68 ล้านบาท รายได้รวมอยู่ที่ 241.87 ล้านบาท